ESPN NFL Football 2K4 (PS2, Xbox) – Kaksintaistelu tekonurmella\nAmerikkalainen jalkapallo on Euroopassa lähes samassa asemassa kuin mäkihyppy Afrikassa. Tappio on eurooppalaisten, sillä jenkkifutis loistaa lajina myös peleissä.\nMadden 2004:llä ja ESPN NFL 2K4:llä on paljon yhteistä, sillä ne ammentavat kilpailijoistaan toimivia ideoita. Lopputuloksena peleistä on kehittynyt yllättävän saman tyyliset, jopa vahvuudet ovat samoja. Molemmissa tunnelma on kuin tv-lähetyksessä, hienosti animoidut ukkelit näyttävät aidoilta ja pelaamisessa pätevät jenkkifutiksen kaikki lainalaisuudet tekoälyn käyttäytymistä myöten.\nJos hyökkäyksen linja peruuttelee pelinrakentajan ympärille, on tulossa todennäköisesti heittopeli. Jos linja lähtee tönimään puolustusta taaksepäin, joukkue yrittää juosta. Valmiiksi suunniteltujen pelikuvioiden ansiosta tekoälyn tekemiset tietää etukäteen, ja pelaaminen tuntuu aitojen ajattelevien ihmisten kanssa toimimiselta.\nMyös jenkkifutisten pelimuodot ovat varsin tasapäiset. Kaikki perinteinen kuten yksittäisten treenipelien, pelkkien pudotuspelien tai kokonaisten kausien tahkoaminen onnistuu. Harjoitteluosuudellaan Madden vie kuitenkin ESPN:stä voiton.\nESPN:n tutoriaalissa käydään vain peruskontrollit läpi, mutta Maddenissä on tehty nappien opettelusta oma minipelinsä, jossa kierretään harjoitusleirejä tavoitteita täyttäen. Meno muistuttaa Virtua Tenniksen pelaajan kehittämistä. Jos laji ei ole ennestään tuttu, Madden sopii eri pelipaikkojen tehtävät kertaavan harjoitusosuuden ansiosta paremmin noviisille.\nLajin tuntemattomuus ei ole ongelma, sillä pelaamiseen riittää perusidean ymmärtäminen: pallo pitää hyökätessä saada neljällä peräkkäisellä yrityksellä kymmenen jaardia eteenpäin. Taktiikkavalinnat voi jättää alussa koneen huoleksi, ja myöhemmin taktiikkakiemurat voi opetella pelien mukana tulevista kattavista ohjeista.\nESPN NFL:n erikoisuus on ensimmäisen persoonan pelimuoto, jossa pelataan kenttäpelaajien silmin nähtynä. Lähikuvissa varsinkin linjamiesten väännöt toisiaan vastaan pääsevät oikeuksiinsa, sillä normaalissa kamerakulmassa niitä ei juuri erota. First Person -pelimuoto ei ole halpa mainoskikka vaan loppuun mietitty kokonaisuus.\nKatsetta voi käännellä vapaasti sen minkä kaula vääntyy, ja puolustaessa omalle vastuulle jätetyn vartioitavan äijän näkee heti pikanäppäimestä. Vaikka yhdellekin pelipaikalle riittäisi kivasti puuhaa, ominaisuus jäi minulla vain hetken huviksi. Jos touhusta innostuu, voi First Personilla pelata koko kauden.\nMadden kontraa ESPN:n kamerakikkailun kattavalla kausipelillään. Omistamansa NFL-joukkueen voi vaikka siirtää toiseen kaupunkiin, rakentaa uuden stadionin, määrätä lippujen hinnat ja mainosbudjetin. Tavalliset pelaajakaupat varaustilaisuuksineen ja henkilökunnan poispotkimisineen ovat mukana. 30 kauden kuluessa voi jopa palkata eläkkeelle siirtyneitä pelaajia valmennusrinkiin. Käyttöliittymä toimii hyvin. Jos pelaaja ilmoittaa myyvänsä 85 pisteen TE:n, miehestä kiinnostuneet tekoälyjoukkueet ilmoittavat millaisiin kauppoihin suostuisivat.\nKausipeliä vähän haittaa Maddenin kummallisesti heittelevä vaikeustaso. Parilla helpoimmalla riepotan tekoälyä mennen tullen, mutta yhdenkin tason nostaminen tuo seinän vastaan. Tekoäly ei paranna otteitaan, vaan omat miehet rupeavat tumpeloimaan tavattomasti. Juoksupelissä blokit eivät tehoa, heitot eivät mene perille ja hyökkäyslinja tuntuu tarkoituksella päästävän vastustajan pelinrakentajaparan kimppuun.\nMaddenin kausipeli on taivas verrattuna ESPN:n vastaavaan, jonka käyttöliittymää tuntuu yhtä kamalalta kuin Segan muissakin urheilusarjoissa. Pelipaikoittain jaettu lista ei näy samassa paikassa kuin kauppaehdotukset. Laitahyökkääjän loukkaantuessa pitää mennä joukkueen tarpeet -valikkoon katsomaan, millä paikalla on liikaa miehiä ja siirtyä sieltä kauppavalikkoon tekemään bisneksiä. Touhu menee välillä melkoiseksi muistipeliksi, sillä joukkueessa on 50 miestä. Kokonaisuus kyllästyttää kankeudellaan eikä auta, vaikka kausipelissä menestymällä avautui minipelejä ja muuta pikkukivaa.\nTosin joukkueen leveydellä ei ESPN:ssä ole merkitystä eikä pelaajakauppoja siksi tarvita. Äijillä on uskomaton kestävyys eikä miesten vire tunnu muuttuvan mihinkään, sillä yksi ainoa huippuhyökkääjä voi juosta jatkuvasti kentän päästä päähän. Seuraavassa yrityksessä sama kaveri on jo täydessä iskussa.\nMolempien pelien alati vaihtelevat animaatiot hämmästyttävät. Hyökkääjä voi pomputella palloa sormenpäissään ja pudottaa sen kaaressa kenttään, jolloin puolustaja ehtii nappaamaan syöksykopin maanpinnasta. Toistoa ei pahemmin ole, joten tilanteet tuntuvat tuoreilta.\nMaddenissa on lievänä sama ongelma kuin NHL-veljessään, sillä kaikki animaatiot ovat valmiiksi purkitettuja. Varsinkin moninpelissä harmittaa pelikaveri, joka huijaa heittäytymällä keskushyökkääjällä ennen taklausta. Heittäytymisanimaatioissa kaveri hyppää vakiojaardit, joita puolustaja ei voi mitenkään estää. Kontrolleissa on myös pientä viivettä, sillä ennen ohjauskomennon perille menoa keskushyökkääjä juoksee kesken olevan harhautusanimaationsa loppuun.\nESPN NFL:ssä ohjaustuntuma on välittömämpi, sillä ukot tottelevat heti padia. Tempo on selvästi verkkaisempi kuin Maddenissä, mikä osaltaan auttanee. ESPN:n animaatiot ja niiden osumatunnistus vaikuttavat Maddeniä tarkemmilta. ESPN:ssä lopputulos riippuu pelaajien tekemisestä ja sijoittumisesta, kun Maddenissä mennään animaation ehdoilla.\nJos esimerkiksi Maddenissä yrittää puolustajalla auttaa pystyssä kamppailevaa miestä kaatamaan hyökkääjän, oma äijä vain kimpoaa pois tilanteesta. ESPN:ssä ukko kaataa tuurilla molemmat taklauksellaan, jää painimaan muiden kanssa tai tapahtuu jotain muuta. ESPN:n kokonaisuutta heikentävät vain selkä suorana juoksevat pelaajat. Sille on tosin syynsä. Spurttia juokseva pelaaja nojautuu hieman eteenpäin paljastaen, ettei miestä saa turbonapilla kirimättä kiinni.\nHienot animaatiot lisäävät peleistä huokuvaa tv-lähetystunnelmaa. Vaikuttavimpia ovat ESPN:n tuomarin videotarkistukset, joissa kommentaattorit kehottavat kyttäämään, missä vaiheessa hyökkääjän polvi koskettaa maata. Puolustajat rettuuttavat hyökkääjää koko hidastuksen ajan, ja peli jatkuu oikeasta polvikosketuspisteestä, vaikka pallonkantaja kaatuisi kokonaan vasta parin askeleen jälkeen.\nESPN-urheilukanavalisenssi menee Euroopassa hieman hukkaan. Amerikkalaiset ovat olleet innossaan siitä, kuinka hyvin ESPN-jenkkifutiksessa noudatetaan tv-lähetyksen formaattia jopa ohjelman erikoistehosteita myöten, joissa näytetään kaverin peliesitystä ja tilastotietoja. Hyvältä näyttää, mutta avautuisi paremmin SM-liiga Hockey Night -pelissä.\nMolemmissa peleissä kommentaattorit ovat perustasoa. ESPN-miehet ovat Maddenin kaksikkoa enemmän äänessä, mutta ESPN-selostajat myös sekoilevat huomattavasti useammin. Välillä pelitapahtumat ja selostus eivät vastaa lainkaan toisiaan.\nHeittopeli on molemmissa turhan tehokasta, jos sitä vertaa todellisuuteen. ESPN-tekoäly puolustaa laiskasti vastustajia varsinkin miesvartioinnissa. Erilaisilla koukkukuvioilla, jossa hyökkääjä kääntyykin takaisin tulosuuntaansa, saa helppoja koppeja ja uusia yrityksiä.\nPuolustaminen on jenkkifutispeleissä yleensä tylsää peruuttelua, mutta ESPN:ssä sekin on saatu viihdyttäväksi. Koska kamera seuraa palloa, jätän heittopuolustuksen yleensä koneen huoleksi ja keskityn puolustamaan linjamiehillä. Tarkoituksena on yrittää pelintekijän säkitystä tai vartioida keskushyökkääjiä. Touhu on viihdyttävää, koska linjan läpi tunkemiseen on useita liikkeitä ja parhaimmillaan miesten painissa on animaatioita on kuin mätkintäpelissä.\nESPN:n alun pelkkien kontrollien opettelun jälkeen jäin kiinni yhä enemmän pelitaktiikoihin miettimään, millaisilla kuvioilla tiimi toimisi parhaiten. Jos saa takuuvarmasti pelikaverin tai ei ole koskaan innostunut kausipeleistä, valitsisin ESPN-version. Manageriosuudessa viihtyvien tai lajia vasta opettelevan kannattaa napata Madden 2004, sillä EA Sportin kausipeli ja tutoriaali ovat Segaa jaardikaupalla edellä.\nXbox-versiot näyttävät molemmissa peleissä PS2-veljiään aavistuksen huolitellummilta, mutta nettipelaajan on valittava PS2:lle Madden ja Xboxille ESPN. Linjoilla ei ole valtavasti väkeä, joten pelikaverikin olisi hyvä tietää etukäteen.\nMaailmalla EA Sportsin Madden on kerännyt aavistuksen enemmän kehuja kuin Segan ESPN, mutta itse kallistuin ESPN:n puoleen. ESPN:ssä ohjattavuus on tarkempi ja puolustaminen on palkitsevaa toisin kuin runsasmaalisemmassa Maddenissä. Lajin vuoropohjaisen luonteen takia puolustamista ei voi välttää, vaikka ottelua hallitsisikin.


Machinery Oy on vuonna 1911 perustettu suomalainen, moderni perheyritys, jonka toimialaan kuuluvat koneiden ja laitteiden sekä teknisten tarvikkeiden maahantuonti, markkinointi, asennus, korjaus- ja huoltopalvelut.\nToimipisteemme sijaitsevat Joensuussa, Turussa, Tampereella, ja Vantaalla, jossa sijaitsee myös konsernin pääkonttori.\nMachinery haluaa panostaa henkilöstön hyvinvointiin ja viihtymiseen sekä tarjota työntekijöilleen modernin perheyrityksen puitteet ja työvälineet. Yrityksen arvot ovat kannattavuus, luottamus, arvostus ja ketteryys.\nEtsimme riveihimme vakituiseen ja kokoaikaiseen työsuhteeseen Vantaan pääkonttorille PÄÄKIRJANPITÄJÄÄ Toimen tavoitteet Toimit talousjohtajan ja toimitusjohtajan tukena sekä liiketoiminnan sparraajana. Vastaat oikean taloudellisen tiedon tuottamisesta ja talouden prosesseista. Kokoat yrityksen ulkoisen talousraportoinnin tuottaen myös sisäisen laskennan mittaristoja ohjattaville prosesseille. Tuotat raportoinnit ja ennusteet, ja analysoit sekä arvioit talousraportoinnin laadun riittävyyttä. Työtehtävät Pääasialliset tehtäväsi ovat yrityksen kirjanpito, tilinpäätös ja kuukausiraportointi....\nEtkö löytänyt itsellesi sopivaa työpaikkaa?


Kiinalaiset CV kaasarit???\n24 Lokakuu 2019, 03:06:03\nKirjoittaja Aihe: Kiinalaiset CV kaasarit??? (Luettu 1964 kertaa)\n« : 26 Kesäkuu 2019, 08:48:40 »\nOnko kellään kokemusta otsikon mukaisista kaasuttimista, eli CV Keihinin kiinalaisista kopioista?\nAlta satasen kipale Ebayssa, ei oo paha raha enää kaasarista, jos se toimii.\nVs: Kiinalaiset CV kaasarit???\n« Vastaus #1 : 26 Kesäkuu 2019, 11:23:21 »\nJuuri kyseisestä kaasarista ei kiinan tekeleenä ole kokemusta. Monesta muusta mallista sitten onkin reilummin. Ruuvailin työkseni Kiinan mopoja ja mönkijöitä kahdeksan vuotta.\nPlussana halpa hinta ja alkuperäisen merkkikaasarin osien yhteensopivuus.\nKumiosat eivät välttämättä kestä edes 98lla ajoa, vaan turpoavat/haperoituvat huonolla tuurilla hetkessä.\nJoitakin kappaleita on tullut vastaan, missä jokin kanava ollut joko osittain tai kokonaan tukossa uudesta lähtien. Ilmeisesti ongelma valussa.\nSumma summarum pienellä riskillä saa halvalla toimivan kaasarin. Toisilla on kestänyt suoraan paketista vuosia, toisilla piinanneet vuotavat neulaventtiilit ja turvonneet kalvot heti kättelyssä.\n« Vastaus #2 : 10 Heinäkuu 2019, 08:26:08 »\nOnko siis tämä ymmärrettävä, että kukaan ei ole tuollaista kopiota fillariinsa laittanut?\n« Vastaus #3 : 17 Heinäkuu 2019, 02:08:04 »\nEiko niita orgis CVtakin saa kayttarina aika halvalla? Ainakin jossain vaiheessahan niita suunnilleen heitettiin roskiin kun piti saada Mikuni tms eika CV ollu mitaan..Noh, ehka siita on jo niin kauan etta on jo viisastuttu...\nR.I.P. Corey, died Oct 4 2017 Sarasota, Florida. Miss you buddy... I\n« Vastaus #4 : 17 Heinäkuu 2019, 17:46:03 »\nkyllä ne ajat tuntuu olevan ohi kun CVn sai "halvalla".\nMusta tossa on se juttu, et sais uuden kaasarin edullisesti...\n« Vastaus #5 : 17 Heinäkuu 2019, 18:05:47 »\nItsekin moisen hankintaa spekuloin ennenkuin ”aito” osui kohdalle sopuhintaan.\nJos se on täysin 1:1 alkuperäisen kanssa niin luulisihan tuon pelaavan, ainakin jos heti uutena laittaa sen osiksi, katsoo ettei ole lastuja ja purseita väärissä paikoissa ja kasaa uusien laatutiivisteiden kanssa?\nAlkuperäisessä taitaa kuluvia kohtia olla lähinnä läppäakselin puslat, onkos ne vaihdettavissa vai meneekö koneistushommiksi?\n« Vastaus #6 : 17 Heinäkuu 2019, 20:45:24 »\nJos ne on yhtä hyviä, kuin kopio Mikunit tai Solexit, älä tuhlaa rahoja paskaan.\n« Vastaus #7 : 28 Heinäkuu 2019, 21:16:52 »\nLainaus käyttäjältä: Hessu - 17 Heinäkuu 2019, 20:45:24\nKehtaako udella, että mikä niissä on paskaa? Onko jotain minkä pikku hifistelyllä saa kunnostettu, vai jokin isompi toiminnan estävä härö?\n« Vastaus #8 : 29 Heinäkuu 2019, 20:19:49 »\nVoi olla mikä vaan, tai olla olematta. Sehän se ongelma just onkin. Yks täälläkin aikonaan kirjoitellu osti kaks kopio mikunia. Kai niistä yhden toimivan sai, kun vaihto kaikki irtoavat osat mikunin orgiksiin.\nEi tarvii olla kuin yksi poraus viturallaan, vajaa, väärän kokoinen ym. ei ikinä pelaa kunnolla.\nTuuri peliä, voi saada hyvänkin.\n« Vastaus #9 : 30 Heinäkuu 2019, 10:11:01 »\nOK. Kovasti niitä on ihan jenkkilässäkin myynnissä, luulis että olis kuulunu jostain onko ihan paxaa...\nVenttaillaan, Linkertti toimii kyl nyt miellyttävästi ja on laakin peli....\n« Vastaus #10 : 30 Heinäkuu 2019, 19:22:04 »\nOnhan kiinalaiset ampuneet raketilla satelliitin alas joten kyllä sielläkin osataan.\nPojalla on kiinalainen lisenssi-Monkey, olihan se eräänlainen puolivalmiste, kierteet vähän huonosti tehty rungossa, ja sieltä-täältä sai kiristellä jne. Moottori toimii hienosti, mitä nyt imuventtiili tyssääntyi istukastaan jossain 3000 km seutuvilla, mutta varaosana ostetut venttiilit ovat läppäyksen jälkeen toimineet hyvin ja säädöt pysyy. Nyt on toistakymmentä tuhatta mittarissa, kytkinlevyt vaihdettu kerran mutta muuten kone käy ja kukkuu. Kuristukset poistettu ja kone saa sikaa niin että hirvittää mutta kasassa on pysynyt. Elektroniikat pelaa kans, ja kaasutin on orkkis, mikälie kopio sekin.\nJust ostin Saabiin OEM-laadun jarrulevyt ja palat. Punaiset laatikot, lukee jotta brembo, minä suu messingillä niitä asentamaan ja eikös laatikoiden kulmassa pienellä että Made in China. Oh well.\nOfftopikkia, mutta tosiaan ei kaikki sieltä tuleva ihan sutta ole. Paljon riippuu siitä mitä länsimainen valmistuttaja tilaa. Ja onhan aidon Keihinin hinta ihan törkeä, yksinkertaisemmista S&S ja muista puhumattakaan. CNC tekee reikiä ja tasopintoja kevytvalumötikkään, lisätään muutama tiiviste ja muoviosa ja muka 6-800€ kampe. Rahastusta sanon minä\n« Vastaus #11 : 31 Heinäkuu 2019, 09:17:55 »\nLainaus käyttäjältä: KariFS - 30 Heinäkuu 2019, 19:22:04\nNe samat kaverit ei tee kopiokaasareita.\n« Vastaus #12 : 01 Elokuu 2019, 22:25:05 »\nEi nyt varsianaisesti vastaa kysymykseen mutta kahteen uudehkoon 4T moposkootteriin oon tilannut parinkympin cv-tyyppiset kaasarit kiinasta. Ensimmäiseen pari vuotta sitten ja skopa alkoi toimimaan paremmin kuin koskaan varsinkin kylmillä keleillä. Tyhjäkäynti ja seosruuvikin olivat kohdillaan heti paketista. Tämä skopa myyty juuri pois mutta toimi hyvin edelleen. Kiihdytyspumpun varren suojakumi alkoi kyllä näyttää jo varsin haperolta. Toiseen skopaan tuli vasta juuri kaasari ja siinä joutu hieman neulaa ja tyhjäkäyntiseosta säätämään mutta sitten alkoi pelittää ja taas paremmin kuin alkuperäisellä vähäpäästökaasarilla. Osiksi en kumpaakaan kaasaria ole purkanut mut ulkoisesti aivan yhtä laadukkaan oloisia kun keskihintaluokan skoottereissa alkuperäiskaasarit. Itseäkin noissa eniten kumiosien kestävyys huoletti mutta ainakin sen 2 vuotta siis kestivät.\n« Vastaus #13 : 02 Elokuu 2019, 09:10:00 »\nLainaus käyttäjältä: Raimo-Raato - 01 Elokuu 2019, 22:25:05\nMinkäkokoiset CV:t skopassa toimivat ? Oliko skopassa edelleen 50cc? Ihan akateemista uteliaisuutta vain, sillä enhän minä lasten skopia tietenkään viritellä aio..\n« Vastaus #14 : 02 Elokuu 2019, 10:47:11 »\nLainaus käyttäjältä: JSmedby - 02 Elokuu 2019, 09:10:00\nNo mulla ei ollut kyse virittämisestä vaan tyhjäkäynti meni hukkaan ja ultraäänipesurin puuttuessa oli helpompi vaan tilata uusi kaasari joka ulkoisesti muistutti hyvin paljon alkuperäiskaasaria. Jälkimmäisen kaasarin otin kyllä 19mm porauksella alkuperäisen 18mm sijaan, lähinnä uteliaisuudesta että mitä vaikuttaa, ja siksi varmaan jouduinkin sitä säätämään ennen kuin alkoi kiihtymään edes yhtä nopeasti kuin alkuperäisellä kaasarilla. Skopat olivat muuten täysin vakioita.\nKiinakaupoista löytää noita kaasareita esim. "scooter carburator gy6" hakusanalla. Tässä yksi esimerkki


Lähettänyt World Challenge lokakuuta 22, 2012\n”Silloin he ovat minun kansani, ja minä olen heidän Jumalansa. Ja minä annan heille yhden sydämen ja yhden tien, niin että he pelkäävät minua kaiken elinaikansa, ja niin heidän käy hyvin ja heidän lastensa heidän jälkeensä. Ja minä teen heidän kanssansa iankaikkisen liiton, niin etten käänny heistä pois, vaan teen heille hyvää; ja minä annan pelkoni heidän sydämiinsä, niin etteivät he minusta luovu. Ja minä iloitsen heistä, siitä että teen heille hyvää; minä istutan heidät tähän maahan uskollisesti, kaikesta sydämestäni ja kaikesta sielustani” (Jer.32:38- 41).\nMuistatko, kun kolmannella luokalla ollessasi nostit kätesi ylös ja kysyit: ”Opettaja, voinko mennä vessaan?” Mitä opettaja vastasi?\n”Tietenkin voit mennä, mutta oikea kysymys on: SAANKO mennä vessaan?”\nYllä olevassa jakeessa suomenkielinen Raamattu käyttää sanaa ”eivät luovu”. Se on kieltolause: ”Et saa tehdä sitä!” Hän sanoo itse asiassa: ”Minä panen lakini teihin, niin että ette saata rikkoa liittoani.”\nMinusta on ihanaa, että hän sanoo sitä iankaikkiseksi liitoksi. Jos voisin antaa elämääsi yhden asian, se olisi Jumalan liiton todellisuuden ymmärtäminen, siinä vaeltaminen ja siitä nauttiminen, sillä se on iankaikkinen liitto.\nVoiko tämän uuden liiton rikkoa? Jumala sanoo profeetta Jeremian kautta: ”Näin sanoo Herra, joka on pannut auringon valaisemaan päivää, kuun ja tähdet lakiensa mukaan valaisemaan yötä, hän, joka liikuttaa meren, niin että sen aallot pauhaavat - Herra Sebaot on hänen nimensä: Jos väistyvät nämä lait minun kasvojeni edestä, silloin myös lakkaavat Israelin jälkeläiset olemasta kansa minun kasvojeni edessä ainiaan”(Jer.31:35- 36).\nMilloin siis lupaus liitosta rikkoutuu? Kun tähdet kieltäytyvät loistamasta, kun ei ole enää aurinkoa ja kun ihminen pystyy menemään maan ytimen syvyyksiin ja mittaamaan tähdet ja maailmankaikkeuden. Niin Jumala sanoo: ”Uusi liitto on iankaikkinen liitto!”


Turpakäräjät Riihimäellä, keskiviikkoisin klo 18:00- Ullan Pakarissa. | sivu 71 | Overdrive.fi\nVielä oli marraskuunkin puolella muutamia autoja liikkeellä. Porukkaa toki oli kahvittelemassa enemmänkin kuten talvikaudella yleensä.\nPari kuvaa: https://tapahtumakuvia.kuvat.fi/kuvat/Tapahtumat+2021/Cruisings/Riihimäki/Turpakäräjät+3.11.2021/\n10/11 olikin sitten harrasteautoilla lepopäivä. Ukkoja riitti vielä pariin pöytään turisemaan. Näin se taitaa jatkua talven yli.... Mutta onneksi seura on hyvää, kahvi kuumaa, pulla tuoretta sisällä lämmin.\nHuomenna voisi duunin jälkeen ajella Riksuun kaffeelle, harrastevekottimia tuskin on hirveästi liikkeellä, mut uskaltaisin väittää että harrastajia on kyllä kahvittelemassa useampia, eli sinne vaan joukon jatkoksi...\nTuumacid 1st gear\nGlögiä tarjolla myös täällä meillä, jos kahvilassa kököttely ei enää kiinnosta.\nTarpeen mukaan olemme auki Jouluisina keskiviikko iltoina aina klo:19 asti( Riippuen suosiosta).\nPajakatu 2 A1 Riihimäki.\nLordMrFord ja faffeli tykkäävät tästä.\nJoo Ullan Pakarille kaffelle, edelleen joka keskiviikko klo 18 läpi vuoden. Uudetkin heput tervetulleita!\nKyllä kaffe maistuisi tälläisenä pakkaspäivänä. Mutta kun on työpäivä vasta aluillaan niin pitää tyytyä omaan seuraan ja termari sumppiin.\nUllan Pakarin aukioloajat ovat muuttuneet. Nyt täytyy mennä aiemmin sisään kun jo kuudelta pyydetään poistumaan. Pitänee koittaa kömytä paikalle jo 17:00 niin kerkiää jutun lomassa nauttimaan vinyylikatto munkin kera sumpin.\nTaas on keskiviikko ja pannu kuumana. Nyt eri tietolähteet ilmoittaa erillaisia aukiolo aikoja. Josko nyt joku tänään sinne eksyy , niin olisi mukava että laittaisi tänne tietoa. Jotkut joutuu olemaan töissä .\nJarPe 1st gear\nMoro, Ullan sivujen mukaan näyttäis olevan ke. klo 20.00 sulkemisaika.\nPakari on muuttanut aikiolot taas normaaliksi.\nJatketaan kahvittelua vanhalla kaavalla eli 18:00 - 20:00.\nPöydissä on hyvin tilaa tarinan kertojille. Viimeksi oli viereisessä pöydässä patonki miehet kehumassa rätti Citikoitaan.\nPuoli 7 aikaan oli 3 vanhempaa kulkinetta paikalla.\nimpala62, cdv70, Kalu ja 2 muuta käyttäjää tykkäävät tästä.\n13/4 voitais kaffe kupin ääressä höpistä vaikka Vappu ajosta.\nVappuajot Riihimäellä 1/5 2022\nLidlin pihan käytyä pieneksi, päädyttiin seuraavaan:\nUSA-autot kokoontuu Turpakäräjien tapaan Ullan Pakarille Virmanojankatu 6, klo 11:00 alkaen. Vinkkelin murinat ja suorien suhinat pärähtää ilmoille 12:30 ja letka kiihdyttää kohti keskustaa.\n130 tie - Mattilantie - Etelän Viertotie - Torikatu - Hämeenkatu - Karankatu - käännytään takaisin Pohjoisen Koulun ympyrässä\n- Karankatu - Hämeenkatu - Lopentie - ja ympäri Kulmalan eli S Marketin ympyrässä -\nLopentie - Hämeenkatu - Kauppakatu - Valtakatu - Pohjoinen Asemakatu - Paloheimonkatu - Etelän Viertotie - Mattilantie - 130 tie Ja Ullalle takaisin.\nLatexoxo ja Qtti tykkäävät tästä.\nTässäpä vielä muutamia kuvia viime syksyltä:\nOli niin hienot kelit että piti kurvata keskiviikkona duunista Riksuun. Olihan siellä jonkun verran kalustoa ja tuttuja paikalla.\nPari kuvaa: https://tapahtumakuvia.kuvat.fi/kuvat/Tapahtumat+2022/Cruisings/Riihimäki/Turpakäräjät+20.4.2022/\nPari burnistakin oli niin ei päässy raittiinilman myrkytys iskemään.\nroadmaster95 ja leivonharri tykkäävät tästä.\nVaikka keli ei hirveän lämmin ollutkaan tälläkertaa niin oli siellä silti kohtalaisesti porukkaa. Ja sellaisiakin autoja mitä en muista ennen nähneeni.\nTuossa kans muutama kuva lisää: https://tapahtumakuvia.kuvat.fi/kuvat/Tapahtumat+2022/Cruisings/Riihimäki/Turpakäräjät+27.4.2022/\nFastback-Mustang lähti näyttävästi:\nSunnuntaina sitten kaikki sankoin joukoin Riksun vappuajoihin! Täytyy koittaa itsekin raahautua paikalle, jos olis vaikka kuskina lauantain niin paikallepääsyn mahdollisuudet kasvaa huomattavasti....\nroadmaster95, redneck1 ja Latexoxo tykkäävät tästä.\nKomea Dodge Big Horn. Onko sen omistaja noussut kuolleista? Kun muistaakseni tänä vuonna Amerikan Raudassa oli muistokirjoitus sen omistajasta joka oli kuollut tammikuun lopussa. Todella harvinainen joten oletan sen olevan sama joka on myös esitelty Amerikan Raudassa vuosi-pari sitten. Osanotot omaisille kuitenkin.\nMuistaakseni lehdessä luki että harrasti veljen kanssa tuota. Voi olla toki niinkin että Dodge oli sen veljen nimissä, koska muuten se on melko järjenvastaista että se auto on ollut tuolla.


26.9.2018 15:28 Maikki86\tWhy to be single? - ja muita kysymyksiä joihin en osaa vastata\nMinä olen onnellinen, aloitetaan siitä. Olen seurustellut nyt muutaman kuukauden ja itsekin hämmentynyt siitä kuinka hyvältä ja helpolta tämä tuntuu.\nSinkkublogini ei ole ollut ongelma missään vaiheessa poikaystävälleni. Hän luki varmaan kaikki postaukseni heti ensitapaamisemme jälkeen. Hänellä ei varmastikaan olisi mitään sitä vastaan, että jakaisin blogissani asioita meidän suhteestamme. Ja kuitenkaan en jostain syystä halua niin tehdä, ainakaan tällä hetkellä.\nOlen pallotellut aiheita mielessäni. Voisin kirjoittaa siitä, miltä tuntuu seurustella pitkästä aikaa. Miten aikaisemmat kokemukseni ovat vaikuttaneet tapaani käsitellä asioita. Miten omat ja ystävieni aiemmat kumppanit ovat saaneet minut välillä mielessäni epäilemään vähän kaikkea ja henkisesti valmistautumaan mitä uskomattomampiin paljastuksiin, esimerkiksi pohdiskelemaan puolivakavissani, oliko henkilö jonka tapasin todella hänen äitinsä vaiko palkattu näyttelijä (kovasti vain yhdennäköinen poikaystäväni kanssa). En kuitenkaan ole menettänyt järkeäni totaalisesti ja paranoidisimman vaiheen epäilykset pystyin pääasiassa pitämään vain omana tietonani. Viimein olen tilanteessa, jossa uskallan myöntää itselleni että tämä kaikki on totta ja tapahtuu minulle. Mies, jonka kanssa seurustelen on todellinen ja aivan ihana, luonnollisesti.\nVoisin myös kirjoittaa siitä, miten kaukosuhteen (Tampere-Tallinna) saa toimimaan. Koska sen saa jos kummallakin on siihen tahtoa (ja kykyä sietää toisinaan kevyttä esim. reilun vuorokauden mittaista univajetta #kolmivuorotyö).\nJostain syystä en osaa kirjoittaa edellä mainituista aiheista niin, että kokisin sen olevan kenellekään hyödyllistä. Tämän blogin piti olla hauska, lukuunottamatta joitakin syrjähyppyjä vakavampiin aiheisiin, ja vaikka koen olevani tällä hetkellä onnellisempi kuin kenties koskaan ennen, en osaa kirjoittaa tämän hetkisestä elämäntilanteestani niin että se olisi muutakin kuin itsestään selvyyksien toistelua.\nPoikaystäväni ei ole kaltaiseni somehoro, joten tunnen hänen kannaltaan asian myös hieman epäreiluna. Jos hän ei itse koe tarvetta jakaa yksityisasioitaan muun maailman kanssa, miksi siihen olisi minulla oikeus?\nOlen kuitenkin nauttinut suunnattomasti kirjoittamisesta, joten haluan jättää itselleni ns. takaportin auki sille. Kenties jonakin päivänä palaan vielä <3\nKiitos kaikille, jotka ovat jaksaneet vaiheistani lukea ja etenkin niille jotka ovat lisäksi jaksaneet niitä vielä kommentoida.\nPS. ALL THE SINGLE LADIES! En ole ikinä uskonut että olisi olemassa vain yhdenlaisia onnellisia loppuja. Onnellisuuden kannalta EI ole välttämätöntä löytää puolisoa itselleen. Mutta jos sellaisen otat, varmista että hän todella rakastaa sinua sellaisena kuin olet ja myös kertoo sen sinulle.


Lentäjän ura loppui lentopelkoon - Seura.fi\nJulkaisupäivämäärä 16.04.2015 05.55\nTimo Telaranta ei ole suuremmin nauttinut lentämisestä myrskyisän kokemuksen jälkeen. © Sara Pihlaja\nKovahermoinenkin lentäjä voi kokea lentopelkoa. Kirurgi ja lentäjä Timo Telaranta pääsi lentopelostaan hypnoosin avulla.\nFobioihin erikoistunut tamperelainen kirurgi, lentäjä Timo Telaranta joutui lentomatkallaan 1982 myrskyn silmään. Siitä jäi vuosia kestänyt lentopelko. Kirurginhermoista ja hypnoosista on ollut apua lentopelon kohtaamisessa.\nValmistuttuani lääkäriksi kävin Finnairin lentoperämieskoulutuksen vuonna 1971. En lentänyt Finnairilla, mutta muun muassa Sirairilla. Minulla oli lisäksi oma yritys, jolla kuljetin ulkomailla sairastuneita ja loukkaantuneita sairaalahoitoon Suomeen. Lensin paljon Euroopan eri kentille.\nPelkoni sai alkunsa vuonna 1982 Maire-myrskyssä, kun lensin Kööpenhaminasta Helsinkiin pienellä kaksimoottorikoneella. Jouduin suuren ukkosrintaman saartamaksi.\nViidentoista minuutin ajan taistelin epätoivoisesti heittelehtivän koneen pitämiseksi ilmassa. Sähkölaitteet oli suljettava, ja vain tavallinen kompassi sekä korkeus-, kaarto- ja kallistusmittarit reitittivät matkaani taskulampun valossa.\nPidin ihmeenä sitä, että jäimme eloon ja pääsimme laskeutumaan turvallisesti. Laskeutumisen jälkeen selvisi, että siiven katkeaminen oli ollut lähellä.\nIlmassa iskenyt pelko piti minua otteessaan myös laskeutumisen jälkeen. Lentokoneen ohjaaminen sai jäädä, ja tunsin tapahtuman jälkeen oloni matkustajanakin epämukavaksi. Sydän pamppaili rinnassa aina lentokoneessa ollessani.\nEräälläkin kotimaan lennolla säikähdin pahasti, kun huomasin ikkunasta, että laskutelineet eivät olleet valmiina laskeutumista varten. Halusin lentoemännän varmistavan kapteenilta, ettemme vaan tee mahalaskua.\nKohtalokkaan lennon jälkeen olen lentänyt itse vain kerran. Tarkoitus oli sillä tavoin hoitaa lentopelkoani. Tämän jälkeen lentäminen jäi, sillä muutin Helsingistä Tampereelle. Minulle oli myös tullut täyteen 2 700 lentotuntia, ja ajattelin että se saa riittää.\nOsallistuin muutaman vuoden kestävälle hypnoterapeuttikurssille 90-luvun lopulla. Kurssia käydessä kävi ilmi, että hypnoosista voisi olla apua myös lentopelkooni. En ollut aiemmin lääkinnyt sitä millään konstilla.\nPyysin kurssikaveriani vaivuttamaan minut hypnoosiin. Eläydyin uudestaan lentokoneessa kokemiini kauhunhetkiin ja kävin ne istunnossa läpi hetki hetkeltä. Tulimme hypnoositerapeutin kanssa siihen tulokseen, että kaikki oli mennyt ilmassa itse asiassa aika hyvin.\nHypnoosin jälkeen lentopelkoni helpotti ja sitä ei ole enää esiintynyt.\nLennän nykyään useita kertoja vuodessa, sillä toinen kotini sijaitsee Roomassa.\nLentopelkoni ei ole koskaan varsinaisesti estänyt minua matkustamasta, vaikka siitä on ollut haittaa. Uskon, että se on luonnekysymys. Olen sen tyyppinen ihminen, että hallitsen hermoni vaikeissakin paikoissa. Kirurginakin olen joutunut ottamaan hallintaan leikkauksia, jotka ovat aluksi näyttäneet menevän huonosti.\nYmmärrän, että viimeaikaiset lento-onnettomuudet herättävät ihmisissä huolta. Olen analysoinut viimeksi tapahtuneen German- wingsin lento-onnettomuuden niin, että kyseessä oli lentoperämiehen pakkomielle.\nTämä taas avaa uusia näköaloja ilmailuonnettomuuksien välttämiseen. Ohjaamoon ei jätetä yhtä ihmistä kerrallaan. Lentäminen tuntuu päätöksen jälkeen heti paljon turvallisemmalta.\nUutiset lisäävät lentopelkoa\nA. Lento-onnettomuusuutiset lisäävät lentopelkoa niiden matkustajien kohdalla, joilla on jo valmiiksi lentopelkoa tai muita fobioita, kertoo Riikka Saarela, Finnairin Turvallisuus- ja palvelukoulutuksen johtaja.\nB. Yli 30 prosenttia ihmisistä kokee lentämisen epämiellyttävänä, ja 8 prosenttia välttelee lentämistä tai kieltäytyy siitä kokonaan. Oireet vaihtelevat vatsakivusta kuolemanpelkoon.\nC. Lentopelkoon kannattaa hakea apua. Apuna käytetään muun muassa psykoterapiaa. Finnair järjestää lisäksi lentopelkokursseja muutaman kerran vuodessa.


Weetabix - Transmeri\nAloita aamu Weetabixilla\nWeetabix Original -täysjyvävehnämurokkeet maistuvat herkullisilta kylmän maidon, jogurtin tai vaikka mehukeiton kanssa. Voit myös itse lisätä mieltymystesi mukaan annokseen hilloa, banaania tai muita hedelmiä. Kun voit valita useista herkullisista vaihtoehdoista, on helppo ymmärtää, miksi Weetabix on luonnollisen hyvä aamupala. Weetabix Original ja Banana -murokkeille on myönnetty sydänmerkki.\nWeetabix Original Organic\nWeetabix Original – murokkeista löytyy myös luomuversio, jolle on myös myönnetty sydänmerkki.\nWeetabix Chocolate -murokkeet ovat samaa täysjyvävehnää kuin tutut Weetabix Original -murokkeetkin, mutta niihin on lisätty kaakaojauhetta ja tummasuklaa-hippuja. Weetabix Chocolate sisältää jopa puolet vähemmän sokeria kuin suklaamurot keskimäärin.\nWeetabix Minis -minimurokkeet ovat täysjyvävehnää minikoossa. Minis-tuotevalikoimasta löytyy kaksi valmiiksi maustettua vaihtoehtoa: Choco (suklaa) ja Banana (Banaani). Weetabix Minis -minimurokkeet maistuvat kylmän maidon tai jogurtin kanssa – tai ihan sellaisenaan välipalaksi.\nWeetabix ja Weetabix Minis ovat erinomainen kuidun lähde. Ja riippumatta siitä, haluatko mieluummin maustamattomia vai sellaisia, joissa on vähän ylimääräistä hyvää, löydät varmasti jotain sopivaa.\nTuttu iso Weetabix-muroke, jossa on runsaasti proteiinia. Herkullisen rapea. Runsaskuituinen ja sokeria vain 4,8%. Sydänmerkkituote.\nHerkullinen suklaa missiolla Tony’s Chocolonely haluaa tehdä suklaasta 100 % orjatyöstä vapaata – ei vain heidän omasta suklaastaan, vaan kaikesta…


Kim Jong-un tuli yllätysvierailulle Pekingiin hieromaan neuvottelutaktiikkaansa – Pohjois-Korea näyttää nautiskelevan keskeisestä roolistaan suurvaltojen välissä - Ulkomaat | HS.fi\nKim Jong-un lensi Pekingiin kertomaan liittolaisilleen Singaporen-kokouksen tuloksista. Vierailu kestää tiistain ja keskiviikon.\nKim Jong-un tuli yllätysvierailulle Pekingiin hieromaan neuvottelutaktiikkaansa – Pohjois-Korea näyttää nautis\nOletettavasti Pohjois-Korean johtaja Kim Jong-unia kuljettava auto saapui Diaoyutain vierastaloon Pekingissä tiistaina. (KUVA: KYODO / REUTERS)\nJulkaistu: 19.6.2018 10:16 , Päivitetty: 19.6.2018 17:23\nPeking Pohjois-Korean johtaja Kim Jong-un vierailee Pekingissä paraikaa. Uutistoimisto Xinhuan ja Kiinan valtiollisen tv-kanava CCTV:n mukaan vierailu kestää tiistain ja keskiviikon. Kim saapui lentäen.


Helsingin Sanomat – villekilpia.com\nAsiantuntijoiden roolista verkkokeskusteluissa\nPosted on January 7, 2018 February 6, 2018 by Ville Kilpiä\nLuin vastikään pari kiinnostavaa blogitekstiä siitä, pitäisikö tutkijoiden olla läsnä verkossa tuomassa omaa asiantuntijuuttaan osaksi laajempaa keskustelua. Kysymys nimimerkin Maikki kirjoituksessa oli “Onko pakko?“. Ystäväni Johanna puolestaan toteaa postauksessaan, että hän käy mieluiten erikoisalaansa – musliminaisten pukeutumista koskevaa poliittista debattia – koskevaa keskustelua verkon sijaan mieluiten kasvokkain. Kiinnostavia näkökulmia yhtä kaikki. Seuraavassa pohdin ja pyrin argumentoimaan sen puolesta, minkä vuoksi tutkijoiden ja muiden asiantuntijoiden on minusta ehdottoman tärkeää olla mukana verkossa käytävissä keskusteluissa.\nKiinnostukseni asiantuntijoiden rooliin verkossa käytävässä keskustelussa pulpahti alun perin esille keskustellessani isäni kanssa asiantuntijablogin perustamisesta ja kirjoittamisesta. Ja viimeistään tämä postaukseni sai tuulta purjeisiinsa luettuani Helsingin Sanomista 4.1.2018 jutun lääketieteen tohtori Juhani Knuutista, joka ajoittaisista kritiikkimyrskyistä välittämättä oikoo blogissaan virheellisiä terveyteen liittyviä käsityksiä ja uskomuksia.\nPopulismia vai popularisointia?\nOlen kuullut aikaisemminkin, että asiantuntijat jättäytyvät tai jäävät tukevine argumentteineen keskusteluissa usein taka-alalle, kun kaikkein äänekkäin joukko ratkoo huutoäänestyksellä keskusteluiden voittajat. Helsingin Sanomien jutussa asia kuvataan näin: “Karismaattiset johtajat maalaavat (- -) värikkäin sanakääntein illuusion siitä, että heillä on ratkaisu. Johtajan ympärille kokoontuu (- -) lisäksi muitakin samanmielisiä, jotka saavat tukea toisistaan.” Poliittisessa keskustelussa tätä kutsutaan kotoisasti populismiksi. Populismin sijaan näkisin mieluummin tutkimustiedon popularisointia – siis laadukkaan tiedon yleistajuistamista ja tuomista paremmin tavallisten kansalaisten ulottuville.\nMuistan kuulleeni taannoin, ettei erääseen ruokavalioita käsittelevään televisiokeskusteluun tahtonut löytyä halukasta ravitsemustieteilijää esittämään tieteelliseen tietoon perustuvia näkökulmia aiheesta. He eivät halunneet joutua myrskynsilmään. Knuuti sanoo samaa Helsingin Sanomien jutussa toteamalla: “Joistain terveysaiheista kirjoittaminen onkin kuin istuisi muurahaiskekoon alasti.” Kirjoitettuaan erään jutun siitä, “että maidosta on tehty turhaan pahis, hän sai kimppuunsa kriitikkojen armeijan. Heitä oli turha yrittää vakuuttaa tutkitulla tiedolla.”\nTämä on mielestäni kiinnostava mutta samalla pelottava ja ikävä piirre yleisessä keskustelussa. Jos asiantuntija ei halua tai uskalla esittää tutkittuun tietoon perustuvaa näkemystään, keskustelu on mielestäni väärillä urilla. Itse lähden keskusteluihin aina haastamaan ennen kaikkea omaa näkemystäni; olipa näkökulmani tai mielipiteeni miten vakaaseen tutkittuun tietoon perustuvaa tahansa. Sama ominaisuus on myös tutkimustiedolla, jonka keskeisiä ominaispiirteitä ovat muun muassa itseäänkorjaavuus, julkisuus ja jatkuva totuudenmukaisuuteen pyrkiminen. Vasta-argumentit on tärkeää kuunnella, ja lopulta vahvin argumentti voittaa. Silti sen paremmin omaa mielipidettä kuin yleistä tutkimustietoakaan ei tarvitse eikä pidä kumota huutoäänestyksen perusteella. Sen sijaan toisinaan tarvitaan lisää tutkimustietoa, jonka kautta saadaan lisävalaistusta tutkittavaan asiaan tai ilmiöön.\nAsiantuntemuksen jakaminen verkossa – uhka vai mahdollisuus?\nMitä tutkija sitten hyötyy tai saa osallistuessaan verkkokeskusteluun? Jakamistalous on siitä kiinnostava talouden muoto, että vuosien opiskelun pohjalta saavutettu asiantuntemus pitäisi jakaa ilmaiseksi verkossa kaikkien saataville ja vieläpä mahdollisimman helppoon ja yksinkertaiseen muotoon puristettuna. Maikki lainaakin teosta Aalto & Uusisaari: Löydy – Brändää itsesi verkossa (2010), jonka mukaan asiantuntijan motiivit verkkovaikuttamiseen voivat olla halu tulla oman alansa tunnustetuksi asiantuntijaksi, verkostoituminen sekä oman osaamisen myyminen ja siten taloudellisen hyödyn saavuttaminen.\nKnuuti kuitenkin kertoo Helsingin Sanomissa, ettei hänellä ole agendaa, hän ei saa rahaa miltään taholta eikä hän myöskään edusta mitään intressiryhmää. Hänen motiivinsa on siis oman asiantuntemuksen ja tutkimustiedon tuominen mukaan keskusteluun ja siten keskustelun laadun yleinen parantaminen. Mielelläni näkisinkin asiantuntijan motiivin olevan välittömän “palkkion” sijaan yleisen keskustelun laadun parantaminen tuomalla keskusteluun mukaan se, mitä tiede aiheesta sanoo. Toki seuraus tällaisesta voi olla Aallon & Uusisaaren esittämällä tavalla tutkijan oma hyöty, mutta ehkä hyöty voisi olla mieluummin seuraus aktiivisesta keskusteluun osallistumisesta itse tarkoituksen sijaan.\nNäkisinkin, että asiantuntemuksen tuominen keskusteluihin sisältää suuremman mahdollisuuden kuin uhan. Toki verkossa kohtaa monenlaisia näkemyksiä, suoranaisia uskomuksiin perustuvia väitteitä ja kriittisiä kannanottoja. Kukaties vihapuhettakin. Keskusteluiden kokonaislaadun parantamisen kannalta tutkittuun tietoon perustuvat näkökulmat ovat kuitenkin tärkeitä. Minusta yksi keskeinen kysymys vastaanväittäjälle onkin: “Mihin tutkimukseen tai lähteeseen perustat näkemyksesi?”\nToivonkin, että verkossa käytävien debattien kokonaislaatu kasvaa ja paranee tulevaisuudessa sitä mukaa, kun eri alojen asiantuntijat sankoin joukoin lähtevät tuomaan asiantuntemustaan mukaan keskusteluihin.\nTagged asiantuntemus, Helsingin Sanomat, Juhani Knuuti, popularisointi, populismi, tutkimustieto, verkkoviestintä4 Comments


Hakutulokset suklaa ruutuja nigella : reseptit ja ruokaohjeet | Helpot reseptit\nOmena -suklaa kakku resepti ja ruokaohje\n…* 2 dl sokeria * 1 dl vehnäjauhoja * 1 dl perunajauhoja tai ohrakasta * 1 tl leivinjauhetta * 2 omenaa * n.70 g suklaata * 3 rkl sokeria * 2 tl kanelia * voita ja kookoshiutaleita vuokaan Omena -Suklaa Kakku Voitele tasapohjainen vuoka ja laita kookoshiutaleita tai korppujauhoja. Kuori ja leikkaa omenat lohkoiksi, varasin 3 mutta 2 riitti. Paloittele suklaa karkeaksi rouheeksi. Sekoita leivinjauhe jauhoihin. Sekoita sokeri ja kaneli. Kannattaa v…\n* 100 g juoksevaa marg * 1 dl sokeria * 100 g tummaa suklaata * 1 dl rusinoita * 1 dl maissijauhoja * 1 dl perunajauhoja * 4 rkl cacao-jauhetta * 2 tl vaniljasokeria * 1 tl leivinjauhetta * 2 kpl kananmunia Suklaa-rusinakakkuset (gluteeniton) 31.10.08 12 Annosta -Sulatetaan suklaa vesihauteessa ja lisätään rusinat, sekoitetaan -Kuumennetaan marg. lisätään sokeri ja hämmennetään niin, että sokeri sulaa, kaadetaan suklaa-rusina sekaan ja jätet…\nSuklaa”annos”, shampanja zabaglionekastike ja mansikkakompotti resepti ja ruokaohje\n…mpanjaa * mansikkakompotti: * 100 g hienosokeria * 100 ml vettä * 1 kpl vaniljatanko * 250 g tuoreita mansikoita SUKLAA”ANNOS”, SHAMPANJA ZABAGLIONEKASTIKE JA MANSIKKAKOMPOTTI 6 Annosta 1. Voitele 6 kpl ramekinia l. pienta uuninkestavaa vuokaa. Laita vuoat pakkaseen ja kunnes voi on kovettunut, voitele toistamiseen. Jauhota vuoat sitten vaniljasokerilla. Kuumenna uuni 200 asteeseen (kiertoilma 180). 2. Laita suklaa ja 175 ml maido…\nSuklaa-tuorejuustokakku resepti ja ruokaohje\n…ejuustoa * 1 dl sokeria * 2 tl vanilijasokeria * 3 dl kuohukermaa * 5 kpl liivatelehteä * 1 rkl keitettyä kahvia Suklaa-TuoreJuustoKakku 8 Annosta Murskaa keksit ja sekoita voihin.Levitä seos irtopojavuokaan leivinpaperille. Vatkaa kerma vaahdoksi. Sulata suklaa mikrossa (tai vesihauteessa) ja sekoita tuorejuusto, sokerit ja vaahdotettu kermavaahto sekaisin. Tee liivatelehdet pakkauksen ohjeen mukaan ja liuota kuumaan kahvitilkkaan. Lisää suk…


Viidesläisyys - Uskonto\nUuspietismistä tuli 1900-luvulla uusi herätysliike\nSuomessa on 1700-luvulta lähtien esiintynyt monenlaista hengellistä liikehdintä, josta osa on järjestäytynyt Suomen evankelis-luterilaisen kirkon sisällä toimiviksi herätysliikkeiksi ja osa siitä erillisiksi vapaakirkoiksi. Vuonna 1922 hyväksytty uskonnonvapaus on mahdollistanut sekä uusien hengellisten liikkeiden synnyn Suomessa että ulkomaisten liikkeiden tulemisen Suomeen.\nSaksalaistaustainen pietismi yhdistyi anglosaksiseen herätyskristillisyyteen\nSuomeen 1700-luvulla Saksasta rantautunut ja kaikkien neljän vanhan herätysliikkeen syntyyn vaikuttanut pietismi vaikutti 1900-luvulla vielä yhden uuden herätysliikkeen syntyyn. Uuspietismi eli viidesläisyys eli viides herätysliike (erotukseksi neljästä vanhasta herätysliikkeestä) syntyi, kun perinteiseen pietismiin yhdistyi anglosaksinen evankelioiva herätyskristillisyys. Uuspietismi sai alkunsa, kun evankeliseen herätysliikkeeseen kuulunut Urho Muroma (1890-1966) koki vuonna 1912 hengellisen heräämisen norjalaisen herätyssaarnaajan tilaisuudessa. Vuonna 1917 papiksi vihitty Muroma vakuuttui pian siitä, että evankelis-luterilaisen kirkon perinteinen toiminta ei kyennyt tavoittamaan kirkosta vieraantunutta työväestöä. Avuksi otettiin amerikkalaistyyppinen evankelioiminen, jonka pääsisältönä olivat hengellisen heräämisen kokeneiden ihmisten todistuspuheenvuorot erilaisissa tilaisuuksissa, sekä uudet hengelliset laulut.\nYksi liike, kuusi järjestöä\nViidesläisyys ei ole yhtenäinen liike vaan jakautunut neljään organisaatioon. Muroman vuonna 1945 perustama Suomen Raamattopisto (SRO) jatkaa hänen työtään järjestämällä koulutuksia ja tilaisuuksia. Samana vuonna perustettu Kansan Raamattuseura taas rakentui närpiöläissyntyisen evankelista Frank Mangsin (1897-1994) aikaansaaman herätyksen viralliseksi organisaatioksi.\n1960-luvulla uuspietismi voimistui Suomessa paljolti vastareaktiona uusvasemmistolaisuuden nousuun ja vuonna 1967 perustettiin Suomen Evankelisluterilainen Kansanlähetys (SEKL), joka kritisoi liian liberaalina pitämäänsä yhteiskunnallista ja kirkollista kehitystä sekä korosti henkilökohtaisen uskoontulon merkitystä. Se osallistui myös valtakunnanpolitiikkaan tukemalla avoimesti Suomen Kristillinen liitto -nimistä puoluetta, joka nykyään on nimeltään Kristillisdemokraatit.\nVuonna 1973 Kansanlähetyksestä irtautui sen maltillista siipeä, joka perusti uuden järjestön nimeltä Opiskelija- ja Koululaislähetys (OPKO). Vuonna 1974 suurin osa Kansanlähetyksen lähetystyötä tekevistä ihmisistä erosi siitä ja perusti kaksi vain lähetystyöhön keskittyvää järjestöä, Lähetysyhdistys Kylväjän ja Sanansaattajat (SANSA). Sanansaattajat tekee yhteistyötä monien ulkomaisten kristillisten järjestöjen kanssa ja tuottaa kristillisiä radio- ja TV-ohjelmia, joita lähetetään esimerkiksi sellaisiin islamilaisiin maihin, joissa kristillinen lähetystyö on kiellettyä.


Instagram-seuraajan kommentti sai Lotta Saahkon muuttamaan Lontooseen: päätti toteuttaa 16-vuotiaana kirjoittamansa listan kohta kohdalta | Yle Uutiset | yle.fi\nLotta Saahko bloggaa, vloggaa ja somettaa. Kuva: Susanna Pekkarinen / Yle\nLotta Saahko väläyttää hymynsä esiin ja antaa englannin soljua kameralle. Suomessa, Kiinassa ja Saksassa asuneen Saahkon viimeisimmän Youtube-videon alle kerääntyy kommentteja englanniksi, italiaksi ja saksaksi. Se, että 24-vuotias bloggaa (siirryt toiseen palveluun) ja vloggaa (siirryt toiseen palveluun)unelmien toteuttamisesta juuri nyt Lontoossa, johtuu hänen saamastaan pysäyttävästä Instagram-palautteesta.\n– Eräs tyttö kertoi, että muutin hänen elämänsä suunnan, että hän on paljon positiivisempi ihminen, kun hän on lukenut mun juttuja. Olin ajatellut, että lääkärinä tai poliitikkona voisin vaikuttaa ihmisten elämään, mutta vaikutinkin jo Instagramin kautta, kertoo Saahko.\nSaahkon She lives her dream -tilillä (siirryt toiseen palveluun) on Instagramissa lähes 40 000 seuraajaa. Samannimisellä, noin vuosi sitten alkunsa saaneella Youtube-kanavalla on reilut 1200 tilaajaa. Suosituimmilla suomalaistubettajilla on vlogit.fi-sivuston (siirryt toiseen palveluun) mukaan jo yli miljoona tilaajaa. Esimerkiksi Iso-Britanniassa sydämiä valloittaneella laulaja Saara Aallolla on Instagramissa noin 135 000 seuraajaa ja jääkiekkoilija Sebastian Aholla noin 103 000 seuraajaa.\nLotta Saahko on tottunut esiintymään kameralle. Kuva: Susanna Pekkarinen / Yle\nSaahko on ehtinyt opiskella valtiotieteitä ja lääketiedettä, mutta kumpikaan ala ei tuntunut omalta. Hän koki toteuttavansa muiden unelmia, ei omiaan. Saahko oli sujahtanut elämään, jossa toteutettiin poikaystävän, vanhempien ja opettajan näkemyksen mukaisia haaveita.\nInstagram-seuraajan kommentti palautti yhtäkkiä mieleen listan, jonka hän oli kirjoittanut 16-vuotiaana. Saahko tajusi, ettei ollut toteuttanut listaan kirjaamistaan unelmista yhtäkään.\n"Haluan tanssia kärkitossuilla"\nNuori nainen pyyhkäisee hiuksia ohimoiltaan ja miettii, mihin katseensa suuntaisi, kun kysyn, saako listan nähdä.\n– Tämä on aika henkilökohtainen. Listalla on isoja ja pieniä juttuja, Saahko sanoo.\nListan tärkeydestä kertoo, että se kulkee bloggarin matkassa. Vihkon viivarivistöjen väliin on kirjoitettu siistillä käsialalla sivullinen nuoria unelmia. Saahko luettelee haaveitaan hitaasti sanojaan maistellen.\n– Haluan auttaa ihmisiä ja inspiroida. Haluan tehdä maailmasta paremman paikan. Haluan asua Lontoossa. Haluan pitää taidenäyttelyn, kirjoittaa kirjan, esiintyä musikaalissa, tanssia kärkitossuilla. Näistä en vielä ole toteuttanut tuota kirjan kirjoittamista, mutta muita kohtia olen jo alkanut toteuttaa, Saahko kertoo.\nHän muutti syyskuussa Lontooseen ja pääsi balettitunneille. Silloin hän myös kirjoitti blogiinsa siitä, että unelmiaan kannattaa alkaa tehdä todeksi juuri listan avulla.\n– Tätä oli loppujen lopuksi helppo alkaa toteuttaa. Nyt on kulunut kymmenen kuukautta siitä, kun päätin alkaa toteuttaa listaa, ja suurin osa listasta on toteutettu jo. Lapsen adoptoiminen ja kirjan kirjoittaminen on vielä tekemättä, Saahko hymyilee.\nTutkija: Somesta tullut arkinen tapa\nSe, että nykyään tehdään elämää mullistavia päätöksiä sosiaalisen median kautta tulleen palautteen perusteella, ei hätkäytä digitaalisen kulttuurin tutkijaa Sari Östmania.\n– Sosiaalisesta mediasta on tullut arkinen tapa rakentaa identiteettiä. Somessa tehtyä lupausta muuttaa elämää voi verrata uudenvuoden lupaukseen, joka toimii paremmin, jos sen tekee vaikka työpaikan kahvipöydässä, toteaa Turun yliopistossa tutkijatohtorina työskentelevä Östman.\nÖstman käsitteli väitöksessään sitä, miten elämäjulkaiseminen eli somen käyttö muuttaa minuuttamme. Tutkimuksen mukaan elämäjulkaisijan rooli on Suomessa jo osa arkea ja kulttuuria. Östman sanookin, että kohtaaminen somessa poikkeaa enää lähinnä teknisesti siitä, että kohtaisimme vaikkapa ruokakaupassa ensimmäistä kertaa. Kaupassa näkee toisen eleet ja ilmeet ja toista voi koskettaa fyysisesti, mutta somekin on Östmanin mielestä nykyään niin audiovisuaalinen, että ero tosi elämän vuorovaikutukseen on pienentynyt.\n– Se, miten itseämme rakennamme suhteessa muihin, on muutenkin yhtä aikaa tietoista ja tiedostamatonta, kuten se, miten toisiin vaikuttaa se, miten olemme pukeutuneet tai miten olemme kammanneet hiuksemme aamulla. Sehän on osa sitä, mitä haluamme itsestämme kertoa, tapahtui se sitten kaupassa tai sosiaalisessa mediassa.\nÖstmanin mielestä kehityksestä ei tarvitse olla huolissaan.\n– Kyseenalaistaa kannattaa aina, mutta kaikista uusista medioista on aina herännyt huoli, näinhän oli romaanikirjallisuudenkin kohdalla. Tietysti sitä voi pohtia, mitä kaikkea tulee kertoneeksi ja missä medioissa, sillä kaikella on varjopuolensa, mutta ne ovat yleensä marginaalisia.\nÖstman sanoo, että vaikka media hehkuttaa some-myrskyjä ja julkisuuden henkilöiden saamaa kritiikkiä, yleisesti ottaen some-yleisö on hyväksyvää ja kannustavaa. Jos bloggaajalla on huono päivä tai hän kertoo kokeneensa epäonnistumisia, uskolliset lukijat ennemminkin lähettävät piristäviä kuin lyttääviä viestejä.\n– Jos joku alkaa antamaan nega-palautetta, suuri fanikunta yleensä laittaa ärsyyntyjän kuriin. Lisäksi julkaisijoilla on usein terve asenne tekemiseensä ja saamaansa kritiikkiin, eihän sitä muuten jaksaisi.\nOhjaako elämä somea vai päinvastoin?\nEri asia on, miten vakavasti elämäänsä ryhtyy toteuttamaan sosiaalista mediaa varten. Jos sosiaalinen media on siellä julkaisevalle myös ammatti, on itsestään selvää, että se vaikuttaa kuvien ja aiheiden valintaan. Esimerkiksi leivontablogin pitäjä luultavasti miettii, miten asettelee leivonnaiset tai miltä koti näyttää kuvissa.\n– Silti ei voi sanoa, että some ohjaa elämää, koska tähän sisältyy harkinta. Vaikka se vaikuttaa toimintaan, vaikutuksen tiedostaa. Some on kuitenkin alkanut vaikuttaa siihen, miten näemme maailman.\nTutkijatohtori Sari Östman Turun yliopistosta sanoo, että tavallinen somen käyttäjä ei enää puntaroi pitkään sitä, mitä voi julkaista, vaan nappaisee kadulla kulkiessaan kuvan ja julkaisee sen sitä ihmeemmin miettimättä.\n– Se tulee jo lähes kaikilla ikäluokilla niin selkärangasta kuin kahvinkeittimen päälle laittaminen. Takaraivossa käy hetken, että onkohan tämä ihan ookoo, ja sitten on jo painettu julkaise-nappia. Vielä kymmenen vuotta sitten tähän sisältyi pidempi mietintä, kun jokainen valokuva piti erikseen ladata tietokoneen kautta. Nyt teknologian silloin tuoma kynnys on hävinnyt.\nAika näyttää, tuleeko somesta ammatti\nSaahko opiskelee Lontoossa graafista suunnittelua ja tekee toiminimellä some-koulutuksia. Esimerkiksi Mikkelissä Saahko kävi ELY-keskuksen järjestämässä tilaisuudessa puhumassa nuorille yrittäjyydestä.\nBloginsa otsikossa hän lupaa asiaa tyttöenergiasta, yksin reissaamisesta naisena sekä terveellisestä elämästä. Saahko on päättänyt jakaa myös epäonnistumisiaan ja vastoinkäymisiään, ja kertoo, millaisin keinoin on päässyt eteenpäin, kun jo sovitut bloggausyhteistyöt ovat kariutuneet. Monessa postauksessa toistuu oivallus listojen tekemisestä elämänhallinnan tueksi.\nBloggari vinkkaa, että some- ja nettimaailmassa menestyy parhaiten olemalla oma itsensä. Hän kehottaa miettimään, mikä on se, joka tekee itsestä erikoisen, mikä on se oma juttu, joka kiinnostaa seuraajia.\n– Kun kohdistaa oman teeman, sillä saa kohdistetumman yleisön, joka on kiinnostuneempi kuin jos aihe on todella yleinen.\nbloggaajatInstagramYoutubeblogitLontoonuoretsosiaalinen mediatanssiSuur-LontooverkkojulkaisutPositiivinen ihminenMikkeliMikkelin seutukuntaharrastukset


Esittelyssä Janne Pelkonen - TELA\nEtusivu → Uutishuone → Uutiskirje → Uutiskirjeiden arkisto → Esittelyssä Janne Pelkonen\nJanne Pelkonen toimii erityisasiantuntijanamme edunvalvonnassa. Työhistoriansa perusteella häntä voi kuvailla työeläkejärjestelmän sekatyömieheksi.\nOtin ensimmäistä kertaa vuonna 2003 yhteyttä Telaan verkkosivujen palautelaatikon kautta ja kysyin olisiko mahdollista tulla tekemään gradua. Opiskelijana mietin pitkään, että uskallanko ottaa yhteyttä. Onneksi lähetin viestin matkaan. Palasin tänne tekemään myös jatkotutkimusta vuonna 2006. Työntekijäksi tulin eläketiedotukseen vuonna 2008.\nToimin tutkijana Eläketurvakeskuksessa, jossa teimme vuoden 2005 eläkeuudistukseen liittyvää tutkimusta. Pari vuotta työskentelin sosiaali- ja terveysministeriön ja Kouvolan kaupungin tapaturmia tilastoivassa START-hankkeessa. Opiskeluaikana olin kolme vuotta pankissa. Olen opiskellut taloustiedettä ja sosiaalipolitiikkaa. Tällä taustalla oli aikoinaan hyvä ponnistaa uuteen työhön Telaan.\nErityisasiantuntijan työssäni yli puolet ajastani kuluu EU-edunvalvonnan asioissa. EU:sta tuleva sääntelyn määrä yllätti aluksi. Olen jäsenenä EU-asioiden komitean asettamissa valmistelujaostoissa, joiden vetovastuu on sosiaali- ja terveysministeriöllä. Valmistelujaosto 25 käsitellään sosiaaliasioita ja valmistelujaosto 27 keskitytään henkilöiden liikkuvuuteen liittyviin sosiaaliturvakysymyksiin. Olen Telan edustaja AEIP:ssä ja toimin I pilaria koskevan työryhmän puheenjohtajana seuraavat kaksi vuotta.\nOsallistun myös esimerkiksi yhteiskunnalliseen koulutukseemme, jotka on suunnattu nuoriso- ja opiskelijajärjestöjen päättäjille ja aktiiveille sekä poliittisten puolueiden nuorisoaktiiveille. Heillä ei ole paljonkaan kokemusta tai tietoa työeläkejärjestelmästään liittyvistä aiheista. Vastoin yleistä luuloa: kiinnostusta on. Se pitää vain aluksi herättää. Erityisalueitani ovat mm. eri ikäluokkien sukupolvien välinen oikeudenmukaisuus työeläkejärjestelmässä.\nMikä on mieluisinta työssäsi?\nKoen työni merkitykselliseksi. Eläketurva on iso osa ihmisten sosiaaliturvaa, jolla on tärkeä, inhimillinen tehtävä. Se on vanhuuden turva haavoittuvassa iässä tai elämänvaiheessa, kun ei enää itse pysty hankkimaan toimeentuloaan.\nEsimerkiksi EU-asioissa on läsnä eläkealan ja jopa kansallisen edunvalvonnan kova ydin. Lisäksi haluan edistää sitä, että eläkeasioista keskusteltaisiin aktiivisesti yhteiskunnassa.\nMikä motivoi sinua työssäsi? Mistä saat työhösi imua?\nKahta samanlaista päivä ei ole. Työeläke on niin laaja kokonaisuus aina sosiaaliturvasta sijoitustoimintaan liittyviin kysymyksiin. Lisäksi koulutustilaisuuksissa tapaa ihmisiä ja saa kuulla heidän mielipiteitään eläkejärjestelmästä. Näistä keskusteluista ja kohtaamisista on saanut korvaamatonta kokemusta, joita ei kirjoista voi hankkia.\nOlen ”firman mies”. Pidän siitä, että saan uppoutua työhön. Työnteko on aina ollut minusta mukavaa. Olen tehnyt nuorena monenlaisia töitä, kuten vetänyt puhelinkaapeleita, siivonnut ja jakanut ruokaa vanhustenhuollossa. Kaikista työtehtävistä olen saanut arvokasta elämänkokemusta.\nOlen kolmen kuukauden ikäisen pojan isä, joten nyt on opittava sovittamaan yhteen perhe ja työ. Se on välillä haasteellistakin, kun mielenkiintoinen työ vetää puoleensa. Tämä on vaikeaa, kun tuntuu, että työurat ja eläkeasiat ovat esillä kaikkialla. Vaimon mielestä näitä juttuja ei tarvitsisi enää kelailla kotisohvalla.\nNykyisin harrastuksiini lukeutuvat elokuvat, kirjallisuus ja rock-musiikki. Joskus jopa bar hopping. Tennismaila on unohtunut viime vuosina kaappiin.\nKeräilyvimma on jotain sairauden ja harrastuksen välimaastosta. Nyt hamuan vintage-rannekelloja ja suomalaista designia. Aloitin aikoinaan lapsena jalkapallokorteilla ja pullonkorkeilla. Ajatuksissa on aloittaa keraamisten figuurien ja 80-luvun elektroniikkapelien keräily.


Täydelliset toisilleen: viini ja kulttuuri | Viinimaa - inspiroidu viinistä & ruoasta\nTäydelliset toisilleen: viini ja kulttuuri\nHaluaisitko tehdä aikamatkan keskiaikaiseen hovielämään? vai kaipaatko elämääsi romanttista jännitystä? Etkö tykkää oopperasta, mutta tietää mistä siinä on kyse? Viini, historia, tarinat ja kulttuuri linkittyvät yllättävällä ja hauskalla tavalla toisiinsa\nNojatuolimatkalle romanttiseen hovielämään\nTiedätkö, mikä on helpoin tapa lähteä aikamatkalle 1500-luvun Englantiin? Kaada lasiin Frescobaldin syvän purppuraista Rèmole-punaviiniä, ota mukava asento lempinojatuolissasi ja avaa Hilary Mantelin menestysromaani ”Susipalatsi”.\nKirjan päähenkilö Thomas Cromwell oli alkujaan köyhän sepän poika, mutta nousi myöhemmin kuningas Henrik VIII:n hovin tärkeimmäksi ja vaikutusvaltaisimmaksi neuvonantajaksi. Cromwell opiskeli nuorena miehenä laskentaa firenzeläisen Frescobaldin pankkiiriperheen suojattina – saman perheen, joka on tuottanut viiniä Italian tunnetuimmalla viinialueella Toscanassa 30 sukupolven ajan 1300-luvulta lähtien, ja jonka huippuviinejä nautittiin jo Henrik VIII:n hovissa ja nautitaan vielä tänäkin päivänä. No, joko mennään?\nMikä yhdistää sinua ja James Bondia?\nOlet hämyisästi valaistussa ravintolassa. Hengästyttävä takaa-ajokohtaus on ohi yhtä yllättäen kuin se alkoikin. Vain hetki sitten hyvin istuvaan smokkiin sonnustautunut brittikomistus kamppaili pahisten kanssa liikkuvan junan katolla. Nyt hän vinkkaa eleettömästi tarjoilijalle, joka tuo kaksi lasia ja coolerissa pullon James Bondin suosikkisampanjaa, huurteisesti helmeilevää Bollingeria...\nLaita yksi uusimmista Bond-elokuvista pyörimään ja nosta leffailta astetta tyylikkäämmälle tasolle lasillisella Bollingeria, kavereiden kesken Bollya. Sitä muuten nautitaan niin Casino Royalessa, Quantum of Solacessa, Skyfallissa kuin uusimmassa Spectressä.\nTraaginen rakkaustarina langenneesta naisesta\nKurtisaani Violettan salongissa on juhlat. Paikalle saapuu myös Alfredo, jonka Violetta kuulee olevan rakastunut häneen. Violettan seuralainen paroni Douphol ei katso tätä hyvällä, vaan on mustasukkainen kilpakosijalle. Alfredo yllytetään laulamaan juomalaulu, brindisi, ”Juokaamme ilon malja”, johon myös Violetta yhtyy…\nNäin alkaa yksi kaikkien aikojen tunnetuin ooppera, La Traviata. Sen säveltänyt oopperan suurmies Giuseppe Verdi kohotti myös itse mielellään maljan, sillä hänen sanotaan olleen toscanalaisten Ruffinon viinien suuri ystävä. Kerrotaan, että Verdi jopa kirjoitti Amerikasta kiitoskirjeen Ruffinolle siitä, miten heidän viininsä ovat lievittäneet hänen koti-ikäväänsä Italiaan. Nauti lasillinen Ruffino Chiantia ja rentoudu kuuntelemalla oopperan suloisia säveliä. Ehkäpä Verdikin teki niin menestysoopperaa luodessaan.\nNautinnollisia viinihetkiä kulttuurin parissa!


Puheenjohtajan tervehdys | Suomen Liikemies-Yhdistyksen verkkolehti\nKiitos – ja takaisin riviin.\nNyt on kiitosten aika.\nTe Suomen Liikemies-Yhdistyksen jäsenet olette antaneet minulle suuresti arvostamani mahdollisuuden toimia Suomen Liikemies-Yhdistyksen hallituksessa kahdeksan kokemusrikasta, erinomaista vuotta.\nErityisesti viimeisen kolmen puheenjohtajavuoden aikana olen voinut kurkistaa suomalaiseen liike-elämään hieman eri näkökulmasta kuin mitä oma päivittäinen työ tarjoaa. Olen saanut kunnian pitää mm. eräitä koko urani muistorikkaimpia puheita kunniajäsenillemme. Näitä hetkiä en hevin unohda.\nPuheenjohtajana saa olla etuoikeutetussa asemassa. Tehtävän myötä on ollut helppo tutustua ja löytää jäsenkunnasta uusia, mielenkiintoisia tuttavia. Toivottavasti olen voinut osaltani auttaa erityisesti nuorempaa jäsenkuntaa löytämään itselleen joukostamme rikastuttavia keskustelukumppaneita ja ohjaamaan mielenkiintoisiin tehtäviin niin meidän omassa yhdistyksessä kuin muutoinkin yhteiskunnassa.\nNyt kun katson taaksepäin, puheenjohtajakausi humahti ohi hämmästyttävän nopeasti. Se saa miettimään, ehtikö tuon kolmen vuoden aikana edistämään uusia avauksia ja toteuttamaan konkreettisia tekoja.\nEhkä jotakin, joista voimme koko hallituksena tuntea tyytyväisyyttä:\n•\tYhteistyösopimus Aalto yliopiston kauppakorkeakoulun kanssa keväällä 2013\n•\tYhteistyösopimus Kauppalehden kanssa keväällä 2014\n•\tUusien sääntöjen rekisteröinti keväällä 2014\n•\tHallituksen jäsenten mediaani-iän laskeminen vain naftisti yli 40. Se on kilpailukykyinen minkä tahansa järjestön kanssa.\n•\tKuukausikokouksiin osallistujien määrän vakiintuminen 70 - 100 osallistujan tasolle\n•\tKuukausikokousissa virinnyt rento, virkeään keskusteluun kannustava tunnelma.\nPaljon on vielä uutta tehtävää ja jo toteutuneissakin petrattavaa. Tiedän, että uusi hallitus ja uusi puheenjohtaja toiminnanjohtajan suurenmoisella avustuksella tulevat panostamaan moniin uusiin asioihin; strategiaa terävöitetään, luodaan uusia palveluita jäsenille, panostetaan tarmokkain voimin viestintään.\nViestinnän läpimurrolle tarjoutuu oiva tilaisuus 120-vuotisjuhlavuoden tapahtumien ansiosta. Tiistaina 13.9.2016 Suomen Liikemies-Yhdistys järjestää liikemiesten huippuseminaarin pääesiintyjänä hallituksen puheenjohtaja Björn Wahlroos. Lauantaina 22.10. juhlavuosi huipentuu loisteliaaseen gaalaan Royal Crowne Plazassa.\nAika ajoin tarvitaan kaikissa organisaatioissa toiminnan reippaampaa uudistamista, rohkeita avauksia. On oltava kiinni ajassa. Rohkenen kuitenkin vedota yhdistyksen tuleviin hallituksiin, että Suomen Liikemies-Yhdistyksen pitkät perinteet säilyisivät aina matkassa mukana uudistuksista huolimatta. Jokainen hallitus toimii siltana menneen ja tulevan välillä. Ilman juuria ei ole tulevaisuutta, silloin olisi vain tämä päivä.\nNyt on tullut hetki astua takaisin jäsenriviin.\nHyvä Suomen Liikemies-Yhdistyksen jäsen:\nGratias tibi quam maximos ago. Lausun Sinulle mitä suurimmat kiitokseni.\nSuomen Liikemies-Yhdistyksen puheenjohtaja


Hiljainen viikko - "monet länsimaisen taidemusiikin hienoimmista teoksista liittyvät pääsiäiseen" | Lapinkansa.fi\nHiljainen viikko - "monet länsimaisen taidemusiikin hienoimmista teoksista liittyvät pääsiäiseen"\nTulevana viikonvaihteena vietetään pääsiäistä, kristillisistä juhlista suurinta. Sitä on edeltänyt hiljainen viikko, jolloin kristityt hiljentyvät muistelemaan Jeesuksen ylösnousemusta ja kuoleman voittamista. Pääsiäinen on myös kevään heräämisen juhla, jonka symboleja ovat pääsiäismunat, tiput, puput ja pääsiäiskukat sekä nopeasti kasvava rairuoho. Pääsiäiseen päättyy myös ortodoksien paasto, johon viittaa suomen kielen sana pääsiäinen, paastosta pääseminen.\nTämän vuoden hiljainen viikko tullaan muistamaan tavallista hiljaisempana. Kadut ovat tyhjentyneet ja kylätiet hiljentyneet. Koronakriisi on pakottanut ihmiset koteihinsa etätyöskentelemään ja etäopiskelemaan. Ravintolat ja kahvilat ovat sulkeneet ovensa ja kauppakeskukset ovat autioituneet. Pääsiäisen ruoka- ja viiniostokset on kuitenkin tehtävä, sillä perinteet tuovat iloa myös poikkeusoloissa.\nMeidän perheemme rakastaa pääsiäistä. Tapana on ollut kokoontua yhteisen ruokapöydän ääreen viettämään iltaa. Kun vanhempani vielä elivät, tulivat he Rovaniemeltä meille pääsiäisen viettoon. Nyt sieltä haluaisi tulla tyttäremme, mutta hän joutuisi karanteeniin palatessaan Suomeen.\nHelsingissä asuvat sukulaiset olivat myös tulossa Lappiin pääsiäisen viettoon ja meille pitkäperjantain illalliselle, mutta kun sekä Uusimaa että Ruotsin raja ovat kiinni, suunnitelmat menivät uusiksi. Onneksi meillä on nykyisin internet, joten ajattelimmekin viettää virtuaali-illallisen Messenger-kuvapuhelun välityksellä.\nMinä rakastan myös pääsiäisajan musiikkia. Monet länsimaisen taidemusiikin hienoimmista teoksista liittyvät pääsiäiseen. Tänä pääsiäisenä moni jää kaipaamaan sitä hiljentymistä, minkä orkesterit ja kuorot ympäri maailman tarjoavat Bachin passioiden, Händelin oratorioiden tai Stabat Mater -esitysten myötä.\nKemin kaupunginorkesterin ja Meri-Lapin Oratoriokuoron pääsiäiskonsertti on kuulunut monella niihin perinteisiin, jotka jäävät tänä vuonna toteutumatta. Lohtua tuo internetin YouTube-kanava, josta löytyy hienoja, kokonaisia konserttitaltiointeja huippuorkestereilta, -kuoroilta ja -solisteilta. Kotisohvalla on vain äärettömän vaikea saavuttaa sitä tunnelmaa mikä syntyy kirkossa.\nMoni perhe on tottunut viettämään pääsiäisen jossain Lapin laskettelukeskuksessa. Etelä-Suomen ihmisille tämä on todella iso menetys, kun siellä ei ole ollut lunta koko talvena. Tässä kohtaa me pohjoisen ihmiset olemme etuoikeutetussa asemassa, sillä meillä on lunta millä hiihtää. Keväthangilla hiihtäminen auringon paisteessa saa sielun lepäämään ja mielen rauhoittumaan. Ja jos ei halua hiihtää, niin joen jäälle voi mennä myös kävelylle tai pilkille. Pilkkiminen se vasta hiljaista hommaa onkin.\nP.S. Ensi viikolla jatkuvat Pop & Jazz Konservatorio Lappian opinnäytekonsertit. Konsertit esitetään Tornion Musiikkitalossa ilman yleisöä, mutta ne ovat nähtävissä Meän Väylän YouTube -kanavalla. Keskiviikkona 15.4. klo 18:00 alkavassa ”Bowie! The Man Who Sold The World” -konsertissa kuullaan David Bowien musiikkia. Tietoa tulevista konserteista löytyy Facebook-sivulta Musiikkitalo Tornio -tapahtumat.\nKirjoittaja on Lappian pop & jazz konservatorion opettaja, Säkenöivä-kuoron taiteellinen johtaja ja muusikko


Mainosvideo ja kuvapankki taitoluisteluseuralle - Askel Sports\nMainosvideo ja kuvapankki taitoluisteluseuralle\nTampereen Koovee ry. on perinteikäs ja menestyksekäs monilajiseura, jonka punamustissa väreissä urheillaan 11 lajin parissa. Sloganinsa mukaisesti kyseessä onkin ”monen lajin mestari”.\nProjektissa palvelimme Kooveen taitoluistelujaostoa, joka tarjoaa yksinluistelun parissa laadukasta valmennusta kaikentasoisille taitoluistelun harrastajille.\nKooveen taitoluistelujaoston toiminnan keskeisenä tavoitteena on antaa lapsille ja nuorille mahdollisuus kehittää taitojaan sekä saada myönteisiä kokemuksia ja elämyksiä. Jaosto haluaa olla myös vahvasti mukana tukemassa lasten ja nuorten kokonaisvaltaista kehitystä ja pärjäämistä niin urheilussa kuin muussakin elämässä.\nTuotimme Kooveen taitoluistelujaostolle tarinallisen mainosvideon sekä laajan kuvapankin uuden kauden markkinointi- ja viestintätavoitteita vauhdittamaan.\nLaatua uuden kauden sisältöihin\nProjekimme lähtökohtana oli tuottaa uutta kautta varten ”Kasva Kooveessa taitoluistelijaksi” -teemaan kytkeytyvää markkinointi- ja viestintämateriaalia mainosvideon sekä valokuvapankin muodossa.\nMainosvideon toivottiin paitsi esittelevän jaoston ydintoimintaa luistelun merkeissä, mutta myös välittävän katselijalleen viestin Kooveen yhteisöllisestä ja välittävästä identiteetistä. Varsinaisen käsikirjoituksen ideointiin saimme vapaat kädet.\nKuvapankin tavoitteena oli sen sijaan tarjota ennen kaikkea sosiaalisen median viestintää palvelevaa monipuolista ja laadukasta materiaalia.\nArvoille uskollista visuaalista viestintää\nRatkaisu ja otetut askeleet\nMainosvideon käsikirjoituksen perustimme tarinaan, jossa ”Kasva Kooveessa taitoluistelijaksi” -teeman mukainen urheilijapolku tuotaisiin konkreettisella ja tunteita herättävällä tavalla esiin. Oheisella videolla jännittynein askelin kohti jäähallia asteleva nuori urheilijanalku kasvaa kauniita kuvioita jäällä taiteilevaksi aikuisluistelijaksi.\nKuvapankkia varten kuvasimme puolestaan runsaasti ennen kaikkea sosiaaliseen median viestinnän vaihtelevaan käyttöön soveltuvaa, asiakkaan sisällöllisten toiveiden mukaista materiaalia erilaisista tilanteista ja luistelijoista.\n”Olemme todella tyytyväisiä yhteistyöhön. Askel Sports tuotti meille ammattitaitoista sekä laadukasta mainosvideo- ja kuvamateriaalia, jota käytämme päivittäin sosiaalisen median ja muun viestinnän sisältönä.\nYhteistyömme oli mutkatonta, nopeaa ja luotettavaa. Oli positiivista huomata, että Askel Sportsin asiantuntijoilla on laaja käsitys urheilumaailmasta. Sen pohjalta he pystyivät tuottamaan huomiota ja kiinnostusta kohderyhmässämme herättävää materiaalia.\nOlemme saaneet positiivista palautetta sekä videosta että kuvista. Tulemme ehdottomasti tekemään jatkossakin yhteistyötä Askel Sportsin kanssa!”


Uusi Shell-asema avataan Vaasan Kivihaassa | Tiedotteet | Uutiset ja media | St1.fi\nUusi Shell-asema avataan Vaasan Kivihaassa\nEnergiayhtiö St1 on rakentanut Vaasan Kivihakaan uuden Shell-aseman, jossa vietetään avajaisjuhlaa nauhanleikkausseremonioineen ensi tiistaina 26.4. alkaen klo 9. Liikenneasema palvelee autoilijoita Vaasan pohjoispuolella E8-tien varrella tarjoten kattavan polttonestevalikoiman, tehokkaat autopesut sekä modernit myymälä- ja kahvila-ravintolapalvelut. Aseman yhteyteen avataan myös BURGER KING® -hampurilaisravintola. Lidlin päivittäistavaramyymälä aloittaa samassa kiinteistössä toukokuussa.\nShell Kivihaan asemalla autoilija voi tankata St1:n vastikään markkinoille tuonutta Shell FuelSave 95 -bensiiniä. Uutuuspolttoneste voitelee ja pitää moottorin puhtaana ja paremman polttoainetehokkuutensa ansiosta se tulee käytössä edullisemmaksi kuin nykyinen 95E10-bensiini. Mittarikentältä löytyy myös Shell V Power Nitro+ bensiini sekä diesel, moottoripolttoöljy ja St1:n valmistama jätepohjainen RE85-korkeaseosetanoli, joka sopii flexifuel-autoihin.\nHuippumodernissa, 24h avoinna olevassa Shell Perfect-autopesussa on valittavana useita tehokkaita pesuvaihtoehtoja erilaisiin tarpeisiin – pesuohjelmat mukautuvat eri vuodenaikojen ja niille tyypillisen lian mukaan. Shell Select -myymälässä myydään myös nestekaasua ja vuokrataan vuokravaunut.fi -peräkärryjä\nKahvilan puolella on tarjolla makeiden ja suolaisten kahvilatuotteiden lisäksi mm. Sibylla-pikaruokaa. Restel avaa asemalle Vaasan ensimmäisen, yli 100-paikkaisen ja BURGER KING® -hampurilaisravintolan. Lisäksi aseman katetulla ulkoterassilla on noin 80 asiakaspaikkaa.\nShell Kivihaan kauppiaana toimii Marko Tuuri, joka henkilökuntineen toivottaa asiakkaat tervetulleeksi uudelle asemalle. Avajaispäivänä asemalla tarjotaan kakkukahvit 600 ensimmäiselle.\nTom Hietanen, ketjupäällikkö, St1\nMarko Tuuri, kauppias\nPohjanmaan Asemat Oy\nSt1 on suomalainen energiayhtiö, joka toteuttaa toiminnassaan visiotaan olla johtava CO2-hyvän energian valmistaja ja myyjä. Yhtiö tutkii ja kehittää liiketaloudellisesti kannattavia, ympäristöä säästäviä energiaratkaisuja. St1:n energiapalvelut ja -tuotteet ulottuvat tuulivoimasta biojätepohjaiseen RE85-korkeaseosetanoliin. Yhtiöllä on bioetanolin tuotantolaitoksia Suomessa, jalostamo Göteborgissa sekä noin 1500 aseman verkosto: St1- ja Shell-asemia Suomessa ja Ruotsissa sekä Shell-asemia Norjassa. www.st1.fi


Seagulls kärsi kotihallissaan niukan tappion – hukkasi johtonsa Pyrintöä vastaan - Urheilu - Helsingin Sanomat\nTampereen Pyrintö voitti Helsingin Seagullsin miesten Korisliigan perjantain ainoassa ottelussa 75–72. Hyvin ottelun aloittanut Seagulls menetti selvältä näyttäneen johtonsa päätösneljänneksellä.\nPyrinnön Damon Williams (vas.) ja Seagullsin Carl Lindbom. (KUVA: Vesa Moilanen Lehtikuva)\nJulkaistu: 6.2.2015 21:06\nTampereen Pyrintö voitti Helsingin Seagullsin miesten Korisliigan perjantain ainoassa ottelussa 75–72. Hyvin ottelun aloittanut Seagulls menetti selvältä näyttäneen johtonsa päätösneljänneksellä. Seagulls johti kahden neljänneksen jälkeen lukemin 42–32.\nTapiolan Honka vahvisti joukkuettaan amerikkalaislaiturilla